કનુ સાન્યાલે કરેલી હિંસાના સમર્થનની વાતોથી આશ્ર્ચર્ય એ થાય છે કે છાશવારે લોકતંત્રના સોગંદ લેનારા સામ્યવાદીઓ બુદ્ધિજીવીઓ કયા મોઢે નક્સલવાદી હિંસાનું જાહેરમાં સમર્થન કરે છે ? નક્સવાદના પ્રવર્તક કનુ સાન્યાલના આ જીવનચરિત્રમાં થયેલા હિંસક ઘટસ્ફોટને કારણે અંગત જીવનમાં હિંસાચારનું સમર્થન નહીં કરનારા સામ્યવાદી લોકો પણ ચકરાવે ચઢ્યા છે, કેમ કે તેમને લાગી રહ્યું છે કે લોકતંત્ર અને નક્સલવાદ એ બંનેનું સમર્થન કરવું એટલે લોટ ફાકવો અને હસવું એ બે ક્રિયાઓ સાથે કરવા જેવું છે ! કનુ સાન્યાલને પણ જીવનના અંતિમ દિવસોમાં આ સત્ય સમજાઈ ગયું હોય તેમ આ પુસ્તકમાં દેખાઈ આવે છે. એનિમલ ફાર્મમાં બોક્સરના થયેલા કરુણાંતની જેમ જ કનુ સાન્યાલના અંતિમ દિવસો પણ અત્યંત વિષાદપૂર્ણ હતા. સામ્યવાદ-નક્સલવાદ એ ચીન માટે જ શ્રેષ્ઠ છે, ભારત માટે નહીં એ સત્ય કનુ સાન્યાલ તેમના વિષાદમય દિવસોમાં જાણી ચૂક્યા હતા. જીવનભર આચરેલી હિંસાનો તેમને જાણે કે પશ્ર્ચાત્તાપ થઈ રહ્યો હતો. તેમ તેમના અંતિમ દિવસો અત્યંત વિષાદમય રહ્યા હતા.